И знао сам
Владимир Васић 

И знао сам...

И знао сам да је тешко 
Кад срце заболи, 
И клео сам срце пусто 
Да никог не воли.

Али у црној тмини, 
Пустој туђини, 
Наш'о сам, наш'о чедо 
С груди вилини.

Наш'о сам тебе, душо, 
Усред туђина, 
А дивну кано шћерцу 
Милог Србина.

Па нека љуби срце 
Шћерцу туђина, 
Љубиће чисто, врело, 
Кано Србина.

Па нека тоне срце, 
Нек те изгуби... 
Грешан је ко те тако 
Дивну не љуби.

1863.

Напомена 

Објављено у књизи Песме, стр. 27-28.

Извори 

 Владимир Васић: Целокупна дела, Библиотека српских писаца, Издавачко предузеће " Народна просвета, Београд, страна 55-56.

Владимир Васић